text:
Те имат следните наименования: необработено маслиново масло „extra virgin“, необработено маслиново масло „virgin“, обикновено необработено маслиново масло, необработено маслиново масло за осветление, рафинирано маслиново масло и маслиново масло, което е смес от рафинирано маслиново масло и необработени маслинови масла.
 6.
 „Маслинови масла от маслинено кюспе“ са маслата, получени чрез третиране на маслинено кюспе с разтворители или чрез друго физично третиране; това изключва маслата, получени посредством методи на реестерификация, както и онези, смесени с масла от други видове. Те имат следните наименования: нерафинирано маслиново масло от маслинено кюспе, рафинирано маслиново масло от маслинено кюспе и маслиново масло от маслинено кюспе, което е смес от рафинирано маслиново масло от маслинено кюспе и необработени маслинови масла.
 7.
 „Трапезни маслини“ е продуктът, получен от здрави плодове на култивирани сортове на маслиновото дърво, специално подбрани за получаването на маслини, които са подходящи за съхраняване и които са подходящо обработени или преработени и се предлагат за търговия или крайно потребление.
 8.
 „Маслинови продукти“ са всички ядивни маслинови продукти, по-специално маслиновите масла, маслиновите масла от маслинено кюспе и трапезните маслини.
 9.
 „Маслинови странични продукти“ са по-специално продуктите, получени при подрязване на маслиновите дървета и от производството на маслинови продукти, както и продуктите, получени в резултат на алтернативна употреба на продуктите от сектора.
 10.
 „Година за бране на маслините“ е периодът от 1 септември на година n до 31 август на година n + 1 за трапезните маслини и периодът от 1 октомври на година n до 30 септември от година n + 1 за маслиновото масло. За южното полукълбо този период съответства на календарната година n за трапезните маслини и маслиновото масло.
 11.
 „Търговски стандарти“ са стандартите, приети от Международния съвет за маслиновите продукти чрез неговия Съвет на членовете, които се прилагат по отношение на маслиновите масла, маслиновите масла от маслинено кюспе и трапезните маслини.
 ГЛАВА III
 Институционални разпоредби
 Раздел 1
 Създаване, органи, функции, привилегии и имунитети
 Член 3
 Структура и седалище на Международния съвет за маслиновите продукти
 1. Международният съвет за маслиновите продукти осъществява функциите си с помощта на следните органи:
 —
 Съвет на членовете;
 —
 председател и заместник-председател;
 —
 Комитет по финансови и административни въпроси и всички други комитети и подкомитети; и
 —
 Изпълнителен секретариат.
 2. За срока на действие на настоящото споразумение седалището на Международния съвет за маслиновите продукти е в Мадрид (Испания), освен ако Съветът на членовете реши друго.
 Член 4
 Членове на Международния съвет за маслиновите продукти
 1. Всяка договаряща страна, която се присъедини, е член на Международния съвет за маслиновите продукти, тъй като е приела да бъде обвързана от настоящото споразумение.
 2. Всеки член допринася за постигането на целите, посочени в член 1 от настоящото споразумение.
 3. В настоящото споразумение „правителство“ означава и представители на всички държави, постоянен наблюдател в Общото събрание на ООН, Европейския съюз и всяка междуправителствена организация, която има сходни отговорности по отношение на договаряне, подписване, сключване, ратификация и прилагане на международни споразумения, по-специално споразумения за суровини.
 Член 5
 Привилегии и имунитети
 1. Международният съвет за маслиновите продукти е юридическо лице. По-конкретно той има правоспособност да сключва договори,


text:
да придобива и да се разпорежда с движими и недвижими вещи и да води съдебни дела. Той няма правомощия да взема заеми.
 2. Статутът, привилегиите и имунитетите на Международния съвет за маслиновите продукти, на неговия изпълнителен директор, висшите длъжностни лица и неговия персонал, както и на експертите и представителите на членовете, които се намират на територията на правителството на приемащата страна с цел упражняване на своите функции, се регламентират от споразумението относно седалището, сключено между правителството на приемащата страна и Международния съвет за маслиновите продукти.
 3. Правителството на държавата, в която се намира седалището на Международния съвет за маслиновите продукти — доколкото законодателството на тази държава разрешава — освобождава от облагане с данъци възнаграждението, което Международният съвет за маслиновите продукти изплаща на своите служители, както и активите, доходите и друга собственост на Международния съвет за маслиновите продукти.
 4. Международният съвет за маслиновите продукти може да сключва с един или няколко от членовете споразумения, свързани с привилегиите и имунитетите, необходими за правилното прилагане на настоящото споразумение.
 Член 6
 Състав на Международния съвет за маслиновите продукти
 1. Международният съвет за маслиновите продукти се състои от всичките си членове.
 2. Всеки член определя свой представител в Международния съвет за маслиновите продукти.
 Член 7
 Правомощия и функции на органите
 1. Съвет на членовете:
 а)
 Съветът на членовете се състои от един представител за всеки член. Освен това всеки член може да назначи един или няколко заместници и един или няколко съветници на своя представител.
 Съветът на членовете е върховният орган и органът за вземане на решения на Международния съвет за маслиновите продукти. Той упражнява всички правомощия и изпълнява всички функции, които са необходими за постигане на целите на настоящото споразумение.
 б)
 Съветът на членовете отговаря за прилагането на разпоредбите на настоящото споразумение. За тази цел той взема решения и приема препоръки, освен ако съответните правомощия или функции не са изрично предоставени на изпълнителния директор.
 Всички решения или препоръки, които са приети в съответствие с международното споразумение, предхождащо настоящото споразумение, и които са още в сила при влизането в сила на настоящото споразумение, продължават да се прилагат, освен ако не противоречат на настоящото споразумение или не са отменени от Съвета на членовете.
 в)
 За целите на прилагането на настоящото споразумение и съгласно неговите разпоредби Съветът на членовете приема:
 i)
 процедурен правилник;
 ii)
 финансов правилник;
 iii)
 правилник за персонала, като взема предвид правилниците за персонала в сходни междуправителствени организации;
 iv)
 организационна структура и длъжностни характеристики;
 v)
 други процедури, необходима за функционирането на Международния съвет за маслиновите продукти.
 г)
 Съветът на членовете приема и публикува годишен доклад за дейността си и за прилагането на настоящото споразумение, както и всички доклади, изследвания или други документи, които счита за полезни и необходими.
 2. Председател и заместник-председател
 а)
 Съветът на членовете назначава председател и заместник-председател за срок от една година измежду делегациите на членовете. В случай че председателят или заместник-председателят е ръководител на делегация, когато той/тя председателства заседанията, неговото/нейното право да участва във вземането на решения в Съвета на членовете се упражнява от друг член на съответната делегация.
 б)
 Без

type: contracts

jurisdiction: EU


text:
да се засягат правомощията и функциите, възложени на изпълнителния директор по силата на настоящото споразумение или в съответствие с него, председателят ръководи сесиите на Съвета на членовете, насочва обсъжданията с оглед улесняване на процеса на вземане на решения и упражнява всички други отговорности и функции, определени в настоящото споразумение и/или посочени в процедурния правилник.
 в)
 При изпълнението на функциите си председателят носи отговорност пред Съвета на членовете.
 г)
 Заместник-председателят замества председателя в негово/нейно отсъствие, като в този случай има същите правомощия и задължения като него/нея.
 д)
 Председателят и заместник-председателят не получават никакво възнаграждение. В случай на временно отсъствие по едно и също време на председателя и заместник-председателя или на постоянно отсъствие на един от тях или на двамата, Съветът на членовете назначава измежду делегациите на членовете ново ръководство, като според случая това назначаване е временно или постоянно.
 3. Комитет по финансови и административни въпроси, комитети и подкомитети
 За да се улесни работата на Съвета на членовете, този Съвет има правомощия да учредява — в допълнение към Комитета по финансови и административни въпроси, посочен в член 13 от настоящото споразумение — комитети и подкомитети, които счита за необходими за изпълнение на функциите, предоставени му с настоящото споразумение.
 4. Изпълнителен секретариат
 а)
 Международният съвет за маслиновите продукти има изпълнителен секретариат, който се състои от изпълнителен директор, висши длъжностни лица и необходимия персонал за изпълнението на задачите, произтичащи от настоящото споразумение. Функциите на изпълнителния директор и на висшите длъжностни лица се уреждат от процедурния правилник, в който са предвидени, по-специално, възложените им задачи.
 б)
 Водещото съображение при набирането на персонала на изпълнителния секретариат е необходимостта от осигуряване на най-високи стандарти на ефективност, компетентност и почтеност. Персоналът на изпълнителния секретариат, по-специално изпълнителният директор и длъжностните лица на висше и средно управленско ниво, се набират въз основа на принципа на пропорционалното редуване между членовете и географския баланс.
 в)
 Съветът на членовете назначава изпълнителния директор и висшите длъжностни лица за мандат от четири години. В съответствие с разпоредбите на член 10, параграф 4, буква б) той може да вземе решение да поднови или продължи всяко назначаване за не повече от един мандат с максимална продължителност от четири години.
 Съветът на членовете определя условията за тяхното назначаване, като взема предвид условията за назначаване, приложими за длъжностните лица на съответстващи постове в сходни междуправителствени организации.
 г)
 Изпълнителният директор назначава персонала в съответствие с разпоредбите на настоящото споразумение и на правилника за персонала. Изпълнителният директор гарантира, че при всички назначения се зачитат принципите, посочени в параграф 4, буква б) от настоящия член, и докладва за това на Комитета по финансови и административни въпроси.
 д)
 Изпълнителният директор е най-висшето длъжностно лице в Международния съвет за маслиновите продукти; той/тя отговаря пред Съвета на членовете за изпълнението на възложените му/ѝ задължения по прилагането и действието на споразумението. Изпълнителният директор изпълнява своите задължения и взема управленски решения на колегиална основа с висшите длъжностни лица в съответствие с процедурния правилник.
 е)
 Изпълнителният директор, висшите длъжностни лица и другите служители не участват в дейности с цел печалба в никой от секторите, свързани с отглеждането на


text:
маслини и производството на маслинови продукти.
 ж)
 Изпълнителният директор, висшите длъжностни лица и другите служители не искат и не получават инструкции относно задълженията си по настоящото споразумение от членовете или от органи, които не принадлежат към Международния съвет за маслиновите продукти. Те се въздържат от извършването на действия, които биха могли да се отразят на длъжността им като международни служители, отговорни единствено пред Съвета на членовете. Членовете се съобразяват с обстоятелството, че задълженията на изпълнителния директор, висшите длъжностни лица и служителите са изключително от международен характер, и се въздържат да им въздействат при изпълнението на техните задължения.
 Раздел 2
 Функциониране на Съвета на членовете
 Член 8
 Сесии на Съвета на членовете
 1. Съветът на членовете заседава в седалището на Международния съвет за маслиновите продукти, освен ако не е решил друго. Ако по покана на някой от членовете Съветът на членовете реши да заседава на друго място, този член поема допълнителните разходи за бюджета на Международния съвет за маслиновите продукти, които надвишават разходите за провеждане на сесията в седалището.
 2. Съветът на членовете провежда две редовни сесии годишно.
 3. Съветът на членовете провежда извънредни сесии по всяко време по искане на:
 а)
 своя председател,
 б)
 най-малко трима членове.
 4. В случай на редовна сесия известието за нея се изпраща най-малко шестдесет дни преди датата на първото заседание, а в случай на извънредна сесия — по възможност тридесет дни, но не по-малко от двадесет и един дни преди датата на първото заседание. Разходите на делегациите за участие в Съвета на членовете се поемат от съответните членове.
 5. Всеки член може — с писмено уведомление до изпълнителния секретариат преди или по време на редовна или извънредна сесия — да упълномощи друг член да представлява неговите интереси и да упражнява неговото право да участва във вземането на решения по време на съответната сесия на Съвета на членовете. Всеки член не може да представлява повече от един друг член на сесия на Съвета на членовете.
 6. Всяка трета страна или субект, която възнамерява да се присъедини към настоящото споразумение и/или която проявява пряк интерес към дейността на Международния съвет за маслиновите продукти, може по своя собствена инициатива или по покана на Съвета на членовете и с предварителното съгласие на този Съвет да присъства в качеството на наблюдател на всички или на част от една или повече сесии на Съвета на членовете.
 7. Наблюдателите нямат качеството на членове и не разполагат с правомощия за вземане на решения, нито с право на глас.
 Член 9
 Кворум на сесиите
 1. Необходимият кворум за провеждане на редовна или извънредна сесия на Съвета на членовете се проверява веднъж в деня на откриването на сесията. Той е налице при присъствие, лично или чрез представителство съгласно член 8, параграф 5, на най-малко три четвърти от всички членове.
 2. Ако кворумът, посочен в предходния параграф, не е постигнат при откриването на сесията, председателят отлага сесията с двадесет и четири часа. Необходимият кворум за откриване на сесията в новото време, посочено от председателя, е налице при присъствие, лично или чрез представителство, на най-малко две


text:
трети от всички членове.
 3. Действителният брой членове, необходим за постигане на кворум, е цяло число без десетични знаци, получено в резултат от прилагането на посочените по-горе съотношения спрямо общия брой на членовете.
 Член 10
 Решения на Съвета на членовете
 1. Решенията на Съвета на членовете се вземат с консенсус. Всички решения, взети по силата на настоящия член, се вземат от присъстващите или представените членове, които имат право да участват в гласуването съгласно член 16, параграф 6. Членовете се задължават да положат всички усилия за разрешаване на всички спорни въпроси с консенсус.
 2. За да бъде взето решение на Съвета на членовете, се изисква да присъстват или да бъдат представени най-малко мнозинството от всички членове, които имат правода участват в гласуването в съответствие с член 16, параграф 6.
 3. Консенсус се изисква за всички решения относно:
 а)
 изключването на член съгласно член 34;
 б)
 член 16, параграфи 6 и 10;
 в)
 измененията на настоящото споразумение или неговото прекратяване съгласно член 32 и член 36;
 г)
 сътрудничество с други организации съгласно член 12, параграф 2.
 4. По отношение на другите решения, ако не се постигне консенсус в рамките на срока, определен от председателя, се прилага описаната по-долу процедура.
 а)
 Вземане на решения относно търговските стандарти и правилата за изпълнение, посочени в член 7, параграф 1, буква в) от настоящото споразумение:
 По правило на Съвета на членовете се представят за приемане само решенията, за които е постигнат консенсус на изискваното равнище, установено от Международния съвет за маслиновите продукти в неговия процедурен правилник.
 В случай че не се постигне консенсус на изискваното равнище съгласно приложимата процедура, решението се отнася до Съвета на членовете, придружено с доклад, в който се посочват трудностите, срещнати при този процес, и съответни препоръки.
 Съветът на членовете полага всички усилия да вземе съответното решение с консенсус на присъстващите или представените членове, които имат право да участват в гласуването съгласно член 16, параграф 6.
 Ако не може да се постигне консенсус, решението се отлага за следващата редовна или извънредна сесия.
 Ако на следващата сесия консенсус все още не е постигнат, решението се отлага по възможност с най-малко двадесет и четири часа.
 Ако не се постигне консенсус в рамките на посочения срок, решението се счита за прието, освен ако не бъде отхвърлено от най-малко една четвърт от членовете или от един или няколко от членове, притежаващи общо поне 100 дяла за участие.
 б)
 Всяко друго решение, различно от посоченото в параграф 4, буква а) по-горе
 Ако не се постигне консенсус в рамките на срока, определен от председателя, членовете гласуват в съответствие със следните разпоредби:
 Решението се счита за прието, ако получи гласовете най-малко на мнозинството от членовете, представляващи най-малко 86 % от дяловете за участие на членовете в съответствие с параграф 1 от настоящия член.
 5. Процедурите за гласуване и представителство, посочени в настоящия член, не се прилагат за членовете, които не отговарят на условията по член 16 от настоящото споразумение, освен ако Съветът не реши друго в съответствие със същия член.
 6. Съветът на членовете може да взема решения чрез


text:
размяна на кореспонденция между председателя и членовете, без да се провежда сесия, при условие че нито един член, с изключение на членовете с просрочени задължения, не възразява срещу такава процедура. Правилата за прилагане на тази процедура на консултиране се определят от Съвета на членовете в процедурния правилник. Всяко решение, което е взето по този начин, се съобщава на всички членове от изпълнителния секретариат възможно най-бързо и се включва в окончателния доклад на следващата сесия на Съвета на членовете.
 Член 11
 Дялове за участие
 1. Членовете държат заедно 1 000 дяла за участие. Тези дялове съответстват на финансовите вноски и на правото на глас на членовете.
 2. Дяловете за участие се разпределят между членовете пропорционално на изходните данни на всеки член, изчислени с помощта на следната формула:
 q = 1/3 (p1 + p2) + 1/3 (e1 + e2) + 1/3 (i1 + i2)
 Параметрите на тази формула са средни стойности, изразени в хиляди метрични тонове, като са изключени фракциите от 1 000 тона над цялото число. Не са разрешени фракции на дялове за участие.
 q: изходни данни, използвани за пропорционално изчисляване на дяловете за участие;
 p1: средното производство на маслиново масло за последните шест години за бране на маслините;
 p2: средното производство на трапезни маслини за последните шест години за бране на маслините, преобразувано в еквивалента му за маслиново масло при прилагане на коефициент за преобразуване, равен на 16 %;
 e1: среден (митнически) износ на маслиново масло за последните шест календарни години, съответстващи на последните години от годините за бране на маслините, използвани за изчисляване на р1;
 e2: среден (митнически) износ на трапезни маслини за последните шест календарни години, съответстващи на последните години от годините за бране на маслините, използвани за изчисляване на р2, преобразуван в еквивалента му за маслиново масло при прилагане на коефициент за преобразуване, равен на 16 %;
 i1: среден (митнически) внос на маслиново масло за последните шест календарни години, съответстващи на последните години от годините за бране на маслините, използвани за изчисляване на р1;
 i2: среден (митнически) внос на трапезни маслини за последните шест календарни години, съответстващи на последните години от годините за бране на маслините, използвани за изчисляване на р2, преобразуван в еквивалента му за маслиново масло при прилагане на коефициент за преобразуване, равен на 16 %.
 3. Първоначалните дялове за участие се съдържат в приложение А към настоящото споразумение. Те се определят въз основа на средните стойности на данните за последните шест години за бране на маслините и календарните години, за които има окончателни данни.
 4. Никой член не може да държи по-малко от пет дяла за участие. Ако при изчислението се стигне до резултат, който е по-малък от пет дяла за участие за отделен член, дяловете на този член се увеличават до пет, а дяловете на другите членове пропорционално се намаляват.
 5. На втората си редовна сесия през всяка календарна година Съветът на членовете приема дяловете за участие, изчислени в съответствие с настоящия член. Без да се засяга параграф 6 от настоящия член, това разпределение е в сила за следващата година.
 6. Когато дадено


text:
правителство по смисъла на член 4, параграф 3 става или престава да бъде страна по настоящото споразумение или даден член промени своя статут по смисъла на член 16, параграф 8, Съветът на членовете преразпределя за следващата година дяловете за участие пропорционално на броя на дяловете за участие, притежавани от всеки член, при спазване на условията, предвидени в настоящия член. В случай на присъединяване към настоящото споразумение или оттегляне от него през текущата година, преразпределението се извършва единствено за целите на гласуването.
 Член 12
 Сътрудничество с други организации
 1. Международният съвет за маслиновите продукти може да се договори за консултации и сътрудничество с Организацията на обединените нации и нейните специализирани агенции, по-специално Конференцията на ООН за търговия и развитие, други подходящи междуправителствени организации и релевантни международни и регионални организации. Такива договорености могат да включват споразумения за сътрудничество с финансови институции, което може да допринесе за постигането на целите, посочени в член 1 от настоящото споразумение.
 2. Всяко споразумение за сътрудничество между Международния съвет за маслиновите продукти и посочените по-горе международни организации и/или институции, което предполага значителни задължения за Международния съвет за маслиновите продукти, получава предварителното одобрение от Съвета на членовете в съответствие с член 10, параграф 3.
 3. Прилагането на настоящия член се урежда от процедурния правилник на Международния съвет за маслиновите продукти.
 ГЛАВА IV
 Комитет по финансови и административни въпроси
 Член 13
 Комитет по финансови и административни въпроси
 1. Съветът на членовете създава Комитет по финансови и административни въпроси, в който участва поне един представител на всеки член. Комитетът по финансови и административни въпроси заседава най-малко два пъти годишно преди всяка сесия на Съвета на членовете.
 2. Комитетът по административни и финансови въпроси изпълнява функциите, описани в настоящото споразумение и в процедурния правилник. Той по-конкретно:
 —
 разглежда годишната работна програма на изпълнителния секретариат относно функционирането на институцията, по-специално по отношение на бюджета и финансовите правила, вътрешните правила и разпоредбите на правилника, преди да я представи за приемане от Съвета на членовете на втората им редовна сесия за съответната календарна година;
 —
 следи за прилагането на стандартите за вътрешен контрол, определени в процедурния правилник на Международния съвет за маслиновите продукти, и контрол на прилагането на финансовите разпоредби, предвидени в настоящото споразумение;
 —
 разглежда проекта за годишен бюджет на Международния съвет за маслиновите продукти, предложен от изпълнителния директор. Само проектобюджетите, които са предложени от Комитета по административни и финансови въпроси, се представят на Съвета на членовете за приемане;
 —
 разглежда и представя ежегодно отчети за предходната финансова година на Съвета на членовете за приемане на първата редовна сесия за съответната календарна година, както и всякакви други мерки, свързани с финансови и административни въпроси;
 —
 предоставя становища и препоръки по въпроси, свързани с прилагането на настоящото споразумение;
 —
 разглежда и докладва пред Съвета на членовете по отношение на молбите за присъединяване на нови членове или оттеглянето на член на Международния съвет за маслиновите продукти;
 —
 прави преглед на спазването на посочените в член 7 принципи за назначаване на персонала на изпълнителния секретариат и на други проблеми, свързани с административни и организационни въпроси.
 3.


text:
В допълнение към функциите, изброени в настоящия член, Комитетът по административни и финансови въпроси изпълнява всяка друга функция, която му е делегирана от Съвета в неговия процедурен правилник и/или финансовия правилник.
 4. Подробните правила за прилагането на настоящите разпоредби се изготвят и приемат от Съвета на членовете в процедурния му правилник.
 ГЛАВА V
 Финансови разпоредби
 Член 14
 Бюджет
 1. Финансовата година съвпада с календарната година.
 2. Съществува единен бюджет, съставен от два раздела:
 —
 раздел I: администрация;
 —
 раздел II: дейности, включващ по-специално стандартизация, техническо сътрудничество и популяризиране.
 При необходимост Съветът на членовете може да реши разделите да бъдат допълнително подразделени на части, като се вземат предвид целите на Международния съвет за маслиновите продукти.
 3. Бюджетът се финансира от:
 а)
 вноската на всеки член, която се установява пропорционално на дяловете за участие, определени в съответствие с член 11 от настоящото споразумение;
 б)
 субсидии и доброволни вноски на членовете, уредени от разпоредбите на споразумение, сключено между Международния съвет за маслиновите продукти и члена донор;
 в)
 дарения от правителства и/или други източници;
 г)
 допълнителни вноски под друга форма, включително услуги, научно-техническо оборудване и/или персонал, които отговарят на изискванията за работа по одобрените програми;
 д)
 всякакви други приходи.
 4. В контекста на развитието на международното сътрудничество Международният съвет за маслиновите продукти се стреми да си осигури необходимата финансова и/или техническа помощ, с която може да разполагат компетентните международни, регионални и национални организации, независимо дали е финансова или друга.
 Посочените по-горе суми се разпределят от Съвета на членовете в неговия бюджет.
 5. Сумите от бюджета, които не са изразходвани през календарната година, могат да бъдат пренесени за следващите календарни години като авансово финансиране на бюджета, както е посочено във финансовия правилник.
 Член 15
 Други средства
 В допълнение към бюджета, посочен в член 14, Международният съвет за маслиновите продукти може да получава други средства, чието предназначение, функциониране и използване се урежда от процедурния правилник.
 Съветът на членовете може също така да разреши на изпълнителния секретариат да управлява средства на трети страни. Условията и обхватът на това разрешение, както и задълженията, произтичащи от управлението на такива средства, са определени във финансовия правилник.
 Член 16
 Плащане на вноските
 1. На втората си сесия през календарната година Съветът на членовете определя общия размер на бюджета, посочен в член 14 от настоящото споразумение, както и размера на вноската, която трябва да се плати от всеки член за следващата календарна година. Тази вноска се изчислява в зависимост от дяловете за участие на всеки член, посочени в член 11 от настоящото споразумение.
 2. Съветът на членовете определя първоначалната вноска на всеки член, който става страна по настоящото споразумение след влизането му в сила. Тази вноска се определя в зависимост от дяловете за участие, предоставени на съответния член в съответствие с член 11 от настоящото споразумение, и от оставащия срок до края на годината. Размерът на вноските, дължими от другите членове за тази календарна година, остава непроменен.
 3. Вноските се изплащат в евро и стават изискуеми на първия ден от съответната финансова година, тоест на 1 януари всяка година.
 Вноските на членовете


text:
за финансовата година, в която те стават членове на Международния съвет за маслиновите продукти, стават изискуеми на датата, на която те стават членове.
 4. Ако четири месеца след датата, на която вноските са станали изискуеми, даден член не е изплатил своята вноска в пълен размер, в срок от седем дни изпълнителният секретариат се обръща към него с писмено искане да извърши плащането.
 5. Ако след изтичане на два месеца, считано от датата на искането на изпълнителния секретариат, въпросният член все още не е платил вноската си, неговото право на глас в Съвета на членовете се спира до изплащането на вноската в пълен размер.
 През следващата година се прекратяват и изборните функции на представителите на съответния член в рамките на Съвета на членовете, комитетите и подкомитетите, както и участието им в дейностите, финансирани от Международния съвет за маслиновите продукти.
 6. На първата си редовна сесия за съответната календарна година или на извънредната сесия след крайния срок за плащане на вноските Съветът на членовете бива уведомен, че даден член не е платил вноската си. Съветът на членовете, с изключение на члена в просрочие, след като изслуша последния и вземайки предвид особеното му положение, като например конфликти, природни бедствия или затруднен достъп до международни финансови услуги, може да вземе друго решение с консенсус. Съветът на членовете може да адаптира работната програма на изпълнителния секретариат въз основа на действително платените вноски от членовете.
 7. Разпоредбите на параграфи 5 и 6 от настоящия член се прилагат, докато съответният член не изплати вноската си в пълен размер.
 8. След две последователни години на неплатен членски внос Съветът на членовете може да реши, след изслушване на члена в просрочие, той да загуби правата, които му предоставя неговото членство, но да може да присъства на сесиите в качеството на наблюдател по смисъла на член 8, параграф 7.
 9. Всеки член, който се оттегля от настоящото споразумение, остава задължен да изпълнява всички свои финансови задължения съгласно настоящото споразумение и няма право на възстановяване на вече внесени финансови вноски.
 10. Съветът на членовете в никакъв случай не може да освободи даден член от финансовите задължения, които произтичат от настоящото споразумение. Той може да реши с консенсус да разсрочи плащането на финансовите задължения на свои настоящи и бивши членове.
 Член 17
 Надзор
 1. Финансовият надзор на Международния съвет за маслиновите продукти се осъществява от Комитета по административни и финансови въпроси.
 2. Финансовите отчети на Международния съвет за маслиновите продукти за предходната финансова година, заверени от независим одитор, се представят на Комитета по административни и финансови въпроси, който, след като ги анализира, представя становище на първата редовна сесия за съответната календарна година на Съвета на членовете за одобрение и публикуване.
 В рамките на одита, посочен по-горе, независимият одитор проверява съответствието с действащия финансов правилник, както и функционирането и ефективността на вътрешните механизми за надзор и отчита извършената работа и възникналите инциденти в годишен доклад, който се представя на Комитета по финансови и административни въпроси.
 Докладът на независимия одитор се представя на Съвета на членовете на първата му редовна сесия.
 Съветът на членовете


text:
определя независимия одитор, на когото се възлагат анализът на годишните отчети на Международния съвет за маслиновите продукти и изготвянето на посочения по-горе доклад, в съответствие с разпоредбите на финансовия правилник и на правилата за неговото прилагане.
 3. Освен това на своята първа редовна сесия през календарната година Съветът на членовете разглежда и приема финансовия доклад, който обхваща предходната календарна година и който се отнася до:
 —
 проверка на управлението на средствата, активите и касата на Международния съвет за маслиновите продукти,
 —
 редовността на финансовите операции и съответствието им с действащите правила и бюджетни разпоредби.
 4. Последващите проверки на операциите се извършват от независим одитор в съответствие с разпоредбите на финансовия правилник.
 5. Въз основа на анализ на риска най-малко трима членове може да поискат от Съвета разрешение да извършват проверки на дейностите на Международния съвет за маслиновите продукти, с цел да се гарантира спазването на съществуващите правила и на принципите на добро финансово управление и на прозрачност.
 Проверките се извършват в тясно сътрудничество с членовете на изпълнителния секретариат на Международния съвет за маслиновите продукти и в съответствие с правилата и процедурите, посочени в процедурния правилник и финансовия правилник на Международния съвет за маслиновите продукти.
 Докладът се представя на Съвета на членовете на първата редовна сесия след приключване на доклада.
 Член 18
 Ликвидация
 1. Съветът на членовете при разпускане и преди това предприема мерките, предвидени в член 35, параграф 1.
 2. При изтичането на настоящото споразумение активите на Международния съвет за маслиновите продукти и неизразходваните суми от средствата, посочени в член 14, се връщат на членовете пропорционално на общия брой на дяловете им за участие, които са в сила по това време.
 Доброволните вноски и даренията, посочени в член 14, както и всички неизразходвани суми, посочени в член 15, се изплащат на членовете, донорите и заинтересованите трети страни.
 ГЛАВА VI
 Разпоредби относно стандартизацията
 Член 19
 Наименования и определения за маслиновите масла, маслиновите масла от маслинено кюспе и трапезните маслини
 1. Наименованията и определенията за маслиновите масла, маслиновите масла от маслинено кюспе и трапезните маслини са описани в приложения Б и В към настоящото споразумение.
 2. Съветът на членовете може да прави изменения, когато счита, че те са необходими или целесъобразни, по отношение на наименованията и определенията на маслиновите масла, маслиновите масла от маслинено кюспе и трапезните маслини, посочени в приложения Б и В към настоящото споразумение.
 Член 20
 Задължения на членовете
 1. Членовете на Международния съвет за маслиновите продукти се задължават да прилагат наименованията, предвидени в приложения Б и В, в международната си търговия и да насърчават приложението им във вътрешната си търговия.
 2. Членовете се задължават да прекратят в националната и международната си търговия използването на наименованието „маслиново масло“, самостоятелно или в съчетание с други термини, когато то не съответства на настоящото споразумение. Наименованието „маслиново масло“ не може в никакъв случай да се използва самостоятелно за назоваване на маслиново масло от маслинено кюспе.
 3. Съветът на членовете определя стандартите относно критериите за качество и чистота, приложими за международната търговия на членовете.
 4. Членовете гарантират защитата на тяхна територия на географските


text:
указания по смисъла на член 22, параграф 1 от Споразумението за свързаните с търговията аспекти на правата върху интелектуалната собственост (Споразумението ТРИПС) по отношение на продуктите — предмет на настоящото споразумение, в съответствие с правилата, процедурите и международни ангажименти, по-специално член 1 от Споразумението ТРИПС.
 5. При поискване членовете обменят информация относно защитените географски указания на тяхна територия, по-специално с цел засилване на правната защита на тези указания срещу всяка практика, която може да засегне тяхната автентичност или да увреди репутацията им.
 6. Членовете имат право да предприемат инициативи, чиято цел е да се информират потребителите за специфичните характеристики на защитените географски указания на тяхна територия, и да осигуряват тяхното използване в съответствие с приложимите правни разпоредби.
 Член 21
 Етикет за международна гаранция на Международния съвет за маслиновите продукти
 Съветът на членовете може да предвиди разпоредби за използването на етикет за международна гаранция, който да гарантира съответствие с международните стандарти на Международния съвет за маслиновите продукти. Прилагането на настоящия член и разпоредбите за контрол са определени в процедурния правилник.
 ГЛАВА VII
 Общи разпоредби
 Член 22
 Общи задължения
 Членовете не могат да приемат мерки, които противоречат на задълженията им по настоящото споразумение и на общите цели, посочени в член 1.
 Член 23
 Финансова отговорност на членовете
 Финансовата отговорност на всеки член към Международния съвет за маслиновите продукти и към другите членове е ограничена до размера на неговите задължения съгласно член 16 относно вноските в бюджета, посочени в същия член.
 Член 24
 Екологични аспекти
 Членовете надлежно вземат предвид усъвършенстването на практиките на всички етапи на производството на маслиново масло и трапезни маслини, за да гарантират устойчиво развитие на производството на маслинови продукти, и се задължават да изпълняват мерките, считани от Съвета на членовете за необходими с цел подобряване или решаване на проблемите, които могат да възникнат в тази област.
 Член 25
 Информация
 Членовете се задължават да осигуряват достъп и да предоставят на Международния съвет за маслиновите продукти статистиката, данните и документацията, които са му необходими, за да упражнява функциите си съгласно настоящото споразумение, и по-специално информацията, която му е необходима, за да определи балансите за маслиновите масла, маслиновите масла от маслинено кюспе и трапезните маслини, както и да се запознае с националните политики за маслиновите продукти на членовете.
 Член 26
 Спорове и жалби
 1. Споровете, които се отнасят до тълкуването или прилагането на настоящото споразумение и които не са решени чрез преговори, по искане на един или повече членове, които са страни по спора, се отнасят до Съвета на членовете, който взема решение в отсъствие на заинтересования член или членове, след като при необходимост е поискал становището на консултативна комисия, чийто състав и правила за работа са определени в процедурния правилник.
 2. Мотивираното становище на консултативната комисия се представя на Съвета на членовете, който във всички случаи решава спора, след като е разгледал всички свързани с него факти.
 3. Всички жалби относно неизпълнението от страна на член, председателя или заместник-председателя, когато действа като председател, на задълженията им, които произтичат от настоящото споразумение, се препращат към Съвета на членовете по искане на члена,


text:
подал жалбата. Съветът взема решение в отсъствие на съответната страна или страни, след допитване до заинтересованите страни и след като е получил становището, когато е целесъобразно, на консултативната комисия по параграф 1 от настоящия член. Условията за прилагане на настоящия параграф се определят в процедурния правилник.
 4. Ако Съветът на членовете установи, че определен член е нарушил задълженията си съгласно настоящото споразумение, той може или да му наложи санкции, които варират от обикновено предупреждение до прекратяване на правото да участва във вземането на решения в Съвета на членовете, докато този член изпълни задълженията си, или да го изключи от споразумението в съответствие с процедурата, предвидена в член 34. Въпросният член има право да отнесе въпроса до Международния съд като последна инстанция.
 5. Ако Съветът на членовете счита, че председателят или заместник-председателят, когато действа като председател, не е изпълнил/а задълженията си съгласно настоящото споразумение или процедурния правилник, той може да реши, по искане на най-малко 50 % от присъстващите членове, да оттегли временно или спре за една сесия или за по-дълъг срок правомощията и функциите, предоставени на председателя или на заместник-председателя съгласно настоящото споразумение или процедурния правилник, и да назначи негов/неин заместник измежду членовете на Съвета. Прилагането на настоящия параграф се урежда по-подробно в процедурния правилник.
 6. В случай на спорове, свързани със сделки с маслинови масла, маслинови масла от маслинено кюспе и трапезни маслини, Международният съвет за маслиновите продукти може да отправи подходящи препоръки към членовете по отношение на създаването и функционирането на помирителен съвет и международен арбитраж, който се занимава с разглеждането на такива спорове.
 Член 27
 Депозитар
 За депозитар на настоящото споразумение се определя генералният секретар на Организацията на обединените нации.
 Член 28
 Подписване, ратификация, приемане и одобрение
 1. Настоящото споразумение е открито за подписване, в седалището на Организацията на обединените нации от 1 януари 2016 г. до 31 декември 2016 г. включително, от страните по Международното споразумение за маслиновото масло и трапезните маслини от 2005 г. и от правителствата, поканени на Конференцията на ООН за договарянето на споразумение — правоприемник на Международното споразумение за маслиновото масло и трапезните маслини от 2005 г.
 2. Настоящото споразумение подлежи на ратификация, приемане или одобрение от правителствата, които са го подписали, съобразно техните съответни конституционни процедури.
 3. Всяко правителство, по смисъла на член 4, параграф 3, може:
 а)
 при подписването на настоящото споразумение да декларира писмено, че с подписването изразява съгласието си да бъде обвързано от настоящото споразумение (окончателен подпис); или
 б)
 след подписване на настоящото споразумение да го ратифицира, приеме или одобри чрез депозирането при депозитаря на инструмент в този смисъл.
 4. Инструментите за ратификация, приемане или одобрение се депозират при депозитаря.
 Член 29
 Присъединяване
 1. Настоящото споразумение е открито за присъединяване за всяко правителство съгласно определението в член 4, параграф 3, което може да се присъедини към него при условията, установени от Съвета на членовете, включващи по-специално броя на дяловете за участие и срок за депозиране на инструментите за присъединяване. Тези условия се предават от Съвета на членовете на депозитаря. Процедурата за започване на процеса на присъединяване, преговорите за


text:
присъединяване и съответните разпоредби се определя от Съвета на членовете в процедурния правилник.
 2. След приключване на преговорите за присъединяване, определени в процедурния правилник, Съветът на членовете взема решение за присъединяване в съответствие с процедурата, предвидена в член 10.
 3. В момента на присъединяването договарящата страна бива включена в приложение А към настоящото споразумение заедно с информация за дяловете за участие, които са определени за нея в условията за присъединяване.
 4. Присъединяването се осъществява чрез депозиране на инструмент за присъединяване при депозитаря. Инструментите за присъединяване трябва да показват, че правителството приема всички условия, определени от Международния съвет за маслиновите продукти.
 Член 30
 Нотифициране за временно прилагане
 1. Правителство, подписало настоящото споразумение, което възнамерява да го ратифицира, приеме или одобри, или правителство, за което Съветът на членовете е определил условията за присъединяване, но което не е успяло все още да депозира своя инструмент, може по всяко време да нотифицира депозитаря, че ще прилага настоящото споразумение временно от датата на влизането му в сила в съответствие с член 31 или, ако вече е влязло в сила, от определена дата.
 2. Правителство, което съгласно параграф 1 от настоящия член е нотифицирало, че ще прилага временно настоящото споразумение от датата на влизането му в сила, или ако вече е влязло в сила, от определена дата, става от този момент договаряща страна. То остава договаряща страна до датата на депозиране на неговия инструмент за ратификация, приемане, одобрение или присъединяване.
 Член 31
 Влизане в сила
 1. Настоящото споразумение влиза окончателно в сила на 1 януари 2017 г., при условие че най-малко пет договарящи страни измежду посочените в приложение А към настоящото споразумение, които държат най-малко 80 % от общо 1 000 дяла за участие, са го подписали окончателно или са го ратифицирали, приели или одобрили, или са се присъединили към него.
 2. Ако на 1 януари 2017 г. настоящото споразумение не е влязло в сила в съответствие с параграф 1 от настоящия член, то влиза в сила временно, ако към тази дата договарящите страни, които отговарят на процентните изисквания по параграф 1 от настоящия член, са подписали настоящото споразумение окончателно или са го ратифицирали, приели или одобрили, или са нотифицирали депозитаря, че ще го прилагат временно.
 3. Ако на 31 декември 2016 г. не са изпълнени изискванията за влизане в сила съгласно параграф 1 или параграф 2 от настоящия член, депозитарят приканва договарящите страни, които са подписали настоящото споразумение окончателно или са го ратифицирали, приели или одобрили, или са нотифицирали депозитаря, че ще прилагат настоящото споразумение временно, да решат дали да въведат настоящото споразумение в сила окончателно или временно помежду си, изцяло или частично, на дата, определена от тях.
 4. За всяка договаряща страна, която депозира инструмент за ратификация, приемане, одобряване или присъединяване след влизането в сила на настоящото споразумение, то ще влезе в сила от датата на депозирането.
 Член 32
 Изменения
 1. Международният съвет за маслиновите продукти, може, като действа чрез своя Съвет на членовете, да изменя настоящото споразумение с консенсус.
 2. Съветът на членовете определя датата, до която членовете трябва да нотифицират депозитаря, че


text:
приемат съответното изменение.
 3. Изменението влиза в сила деветдесет дни, след като депозитарят е получил нотификация за приемане от всички членове. Ако това условие не е изпълнено до датата, определена от Съвета на членовете в съответствие с параграф 2 от настоящия член, изменението се смята за оттеглено.
 4. За целите на настоящия член актуализациите на списъка на договарящите страни, изброени в приложение А съгласно член 11, параграф 5, не се считат за изменения.
 Член 33
 Оттегляне
 1. Всеки член може да се оттегли от настоящото споразумение по всяко време след влизането му в сила, като подаде до депозитаря писмена нотификация за оттегляне. Едновременно с това членът уведомява писмено Международния съвет за маслиновите продукти за своето решение.
 2. Оттеглянето съгласно настоящия член поражда действие деветдесет дни след получаването на нотификацията от депозитаря.
 Член 34
 Изключване
 Без да се засяга член 26, ако Съветът на членовете реши, че някой член нарушава задълженията си по настоящото споразумение, и реши освен това, че това нарушение сериозно възпрепятства изпълнението на споразумението, той може, с мотивирано решение на другите членове, взето с консенсус и в отсъствие на заинтересования член, да изключи този член от настоящото споразумение. Международният съвет за маслиновите продукти незабавно нотифицира депозитаря за своето решение. Въпросният член спира да бъде страна по настоящото споразумение тридесет дни след датата на решението на Съвета на членовете. След датата на решението за изключването на този член не може да настъпи никакво ново финансово задължение.
 Член 35
 Приключване на сметки
 1. Съветът на членовете приключва сметките по начин, който счита за справедлив, като взема предвид всички поети ангажименти, пораждащи правни последствия за Международния съвет за маслиновите продукти, и които биха имали отражение върху вноските на член, който се е оттеглил от настоящото споразумение или е бил изключен от Международния съвет за маслиновите продукти, или по някакъв друг начин е спрял да бъде страна по настоящото споразумение, и определя времето, необходимо за осигуряване на адекватен преход, по-специално ако е необходимо тези ангажименти да бъдат прекратени.
 Въпреки разпоредбите на предходната алинея, такъв член е задължен да плати на Международния съвет за маслиновите продукти всички суми, дължими от него за времето на неговото членство.
 2. При прекратяването на настоящото споразумение член, който се намира в положението, посочено в параграф 1, няма право да получи част от приходите, получени в резултат на приключването, нито от другите активи на Международния съвет за маслиновите продукти; също така не е отговорен за никаква част от дефицита, ако има такъв, на Международния съвет за маслиновите продукти.
 Член 36
 Срок на действие, продължаване и прекратяване на срока на действие
 1. Настоящото споразумение е в сила до 31 декември 2026 г.
 2. Съветът на членовете може да продължи срока на действие на настоящото споразумение. Съветът на членовете нотифицира депозитаря за всяко такова продължаване на срока на действие на споразумението. Всеки член, който не приема такова продължаване на срока на действие на настоящото споразумение, информира за това Международния съвет за маслиновите продукти и спира да бъде договаряща страна по същото споразумение от началото на периода на продължаване.
 3. Ако


text:
преди 31 декември 2026 г. или преди изтичането на срока за продължаване по решение на Съвета на членовете, Съветът на членовете е договорил ново споразумение, което обаче все още не е влязло в сила окончателно или временно, настоящото споразумение остава в сила за период, не по-дълъг от дванадесет месеца след датата на изтичане на срока му, до влизането в сила на новото споразумение.
 4. Съветът на членовете може да реши да прекрати настоящото споразумение с консенсус. Задълженията на членовете продължават до крайната дата, определена от Съвета на членовете.
 5. Без да засяга изтичането на срока, нито прекратяването на настоящото споразумение, Международният съвет за маслиновите продукти продължава съществуването си за времето, необходимо за извършването на ликвидация на Международния съвет за маслиновите продукти, включително приключването на сметките, като през това време има всички правомощия и функции, които са му необходими за тези цели.
 6. Международният съвет за маслиновите продукти нотифицира депозитаря за всички решения, които са взети съгласно настоящия член.
 Член 37
 Резерви
 Не могат да се правят резерви по отношение на която и да е от разпоредбите на настоящото споразумение.
 В ПОТВЪРЖДЕНИЕ НА ГОРНОТО долуподписаните, надлежно упълномощени, са положили подписите си под настоящото споразумение на посочените дати.
 СЪСТАВЕНИТЕ в Женева на 9 октомври 2015 г. текстове на настоящото споразумение, изготвени на английски, арабски, испански и френски език, са еднакво автентични.
 (*1) Списъкът на участниците беше публикуван под номер TD/OLIVE OIL.11/INF.1.
 ПРИЛОЖЕНИЕ А
 ДЯЛОВЕ ЗА УЧАСТИЕ В БЮДЖЕТА НА ОРГАНИЗАЦИЯТА, ОПРЕДЕЛЕНИ В СЪОТВЕТСТВИЕ С ЧЛЕН 11
 Албания
 5
 Алжир
 19
 Аржентина
 18
 Европейски съюз
 717
 Египет
 23
 Израел
 5
 Ирак
 5
 Иран (Ислямска република)
 5
 Йордания
 8
 Либия
 5
 Ливан
 6
 Мароко
 41
 Тунис
 67
 Турция
 66
 Уругвай
 5
 Черна гора
 5
 Общо:
 1 000
 ПРИЛОЖЕНИЕ Б
 НАИМЕНОВАНИЯ И ОПРЕДЕЛЕНИЯ НА МАСЛИНОВИТЕ МАСЛА И МАСЛИНОВИТЕ МАСЛА ОТ МАСЛИНЕНО КЮСПЕ
 Наименованията на маслиновите масла и маслиновите масла от маслинено кюспе са дадени по-долу, като за всяко наименование е дадено съответното определение:
 I. Маслинови масла
 A. Необработени маслинови масла „virgin“: масла, получени от плодовете на маслиновото дърво (Olea Europaea L.) само посредством механични методи или други физични методи, при условия, по-специално термични, които не водят до разваляне на маслото, и които не са претърпели никаква допълнителна обработка освен измиване, декантиране, центрофугиране и филтриране. Тяхното класиране и наименования са, както следва:
 а)
 необработени маслинови масла „virgin“, годни за консумация без допълнителна обработка:
 i)
 необработено маслиново масло „extra virgin“: необработено маслиново масло, чиито физикохимични и органолептични характеристики съответстват на търговския стандарт на Международния съвет за маслиновите продукти, предвиден за тази категория;
 ii)
 необработено маслиново масло „virgin“ необработено маслиново масло, чиито физикохимични и органолептични характеристики съответстват на търговския стандарт на Международния съвет за маслиновите продукти, предвиден за тази категория;
 iii)
 обикновено необработено маслиново масло: необработено маслиново масло, чиито физикохимични и органолептични характеристики съответстват на търговския стандарт на Международния съвет за маслиновите продукти, предвиден за тази категория (1);
 б)
 необработени маслинови масла „virgin“, които изискват обработка преди консумация:
 i) необработено маслиново масло за осветление: необработено маслиново масло, чиито физикохимични и органолептични характеристики съответстват на търговския стандарт на Международния


text:
съвет за маслиновите продукти, предвиден за тази категория; Само рафинираното масло е предназначено за човешка консумация, а нерафинираното — за техническа употреба.
 Б. Рафинирано маслиново масло: маслиново масло, получено чрез рафиниране на необработени маслинови масла, чиито физикохимични и органолептични характеристики съответстват на търговския стандарт на Международния съвет за маслиновите продукти, предвиден за тази категория (2).
 В. Маслиново масло, което е смес от рафинирано маслиново масло и необработени маслинови масла: масло, състоящо се от смес от рафинирано маслиново масло и необработени маслинови масла, годни за консумация без допълнителна обработка, чиито физикохимични характеристики съответстват на търговския стандарт на Международния съвет за маслиновите продукти, предвиден за тази категория.
 II. Маслиново масло от маслинено кюспе (3)
 е маслото, получено чрез обработка на остатъчния материал от маслините с разтворители или чрез друго физично третиране на остатъчния материал от маслини; това изключва маслата, получени посредством методи на реестерификация, както и онези, смесени с масла от други видове. То има следните наименования:
 A. Нерафинирано маслиново масло от маслинено кюспе: маслиново масло от маслинено кюспе, чиито физикохимични характеристики съответстват на търговския стандарт на Международния съвет за маслиновите продукти, предвиден за тази категория. Само рафинираното масло е предназначено за човешка консумация, а нерафинираното — за техническа употреба.
 Б. Рафинирано маслиново масло от маслинено кюспе: маслиново масло, получено чрез рафиниране на нерафинирано маслиново масло от маслинено кюспе, чиито физикохимични характеристики съответстват на търговския стандарт на Международния съвет за маслиновите продукти, предвиден за тази категория (4).
 В. Маслиново масло от маслинено кюспе, което е смес от рафинирано маслиново масло от маслинено кюспе и необработени маслинови масла „virgin“: масло, състоящо се от смес от рафинирано маслиново масло от маслинено кюспе и необработени маслинови масла, годни за консумация без допълнителна обработка, чиито физикохимични характеристики съответстват на търговския стандарт на Международния съвет за маслиновите продукти, предвиден за тази категория. То в никакъв случай не може да бъде наречена „маслиново масло“.
 (1) Този продукт може да се продава директно на потребителите само ако държавата на продажба на дребно позволява това. В противен случай, описанието на продукта трябва да отговаря на правните разпоредби на съответната държава.
 (2) Този продукт може да се продава директно на потребителите само ако държавата на продажба на дребно позволява това.
 (3) Маслиновото масло от маслинено кюспе не може да се продава под обозначението или определението за „маслиново масло“.
 (4) Този продукт може да се продава директно на потребителите само ако държавата на продажба на дребно позволява това.
 ПРИЛОЖЕНИЕ В
 ВИДОВЕ ТРАПЕЗНИ МАСЛИНИ И ОПРЕДЕЛЕНИЯ
 Трапезните маслини се класифицират в един от следните видове:
 i) Зелени маслини: плодовете се берат в периода на зреене, преди да се оцветят, когато са достигнали нормален размер. Цветът им може да варира от зелено до сламеножълто.
 ii) Маслини с оцветяване: плодовете се берат, преди да е достигнат стадият на пълната зрялост, в периода на промяна на цвета. Цветът им може да варира от розово до виненорозово или кафяво;
 iii) Черни маслини: плодовете се берат, когато са напълно узрели или малко преди да достигнат пълна зрялост. Цветът им може да варира от червеникаво-черно до виолетово-черно, наситено виолетово


text:
 23.2.2018
 BG
 Официален вестник на Европейския съюз
 L 52/1
 Само оригиналните текстове на ИКЕ на ООН имат правна сила съгласно международното публично право. Статутът и датата на влизане в сила на настоящото правило следва да бъдат проверени в последната версия на документа на ИКЕ на ООН за статута TRANS/WP.29/343, който е на разположение на електронен адрес:
 http://www.unece.org/trans/main/wp29/wp29wgs/wp29gen/wp29fdocstts.html
 Правило No 107 на Икономическата комисия за Европа на Организацията на обединените нации (ИКЕ на ООН) — единни изисквания относно одобряването на превозни средства от категория M2 или M3 по отношение на тяхната обща конструкция [2018/237]
 Включва целия валиден текст до:
 Допълнение 1 към серия от изменения 07 – Дата на влизане в сила: 22 юни 2017 г.
 Поправка 1 към серия от изменения 07
 СЪДЪРЖАНИЕ
 ПРАВИЛО
 1.
 Обхват
 2.
 Определения
 3.
 Заявление за одобряване
 4.
 Одобряване
 5.
 Изисквания
 6.
 Изменяне и разширяване на одобрение на типа на превозно средство или каросерия
 7.
 Съответствие на производството
 8.
 Санкции за несъответствие на производството
 9.
 Окончателно прекратяване на производството
 10.
 Преходни разпоредби
 11.
 Наименования и адреси на техническите служби, отговорни за провеждане на изпитвания за одобряване, и на органите по одобряването на типа
 12.
 Запазено
 ПРИЛОЖЕНИЯ
 1
 Част 1 — Документация за одобряване — Образци за информационни документи
 Част 2 — Съобщения
 2
 Подредби на маркировките за одобрение
 3
 Изисквания, на които трябва да отговарят всички превозни средства
 4
 Пояснителни схеми
 5
 (Запазено)
 6
 Указания за измерването на силите на затваряне при врати с механизирано задействане и на силите на противодействие при рампи с механизирано задействане
 7
 Допълнителни изисквания за превозни средства от класове A и B
 8
 Настаняване и достъпност за пътници с ограничена подвижност
 9
 (Запазено)
 10
 Одобряване на типа на отделен технически възел и одобряване на типа на превозно средство, оборудвано с каросерия, която вече е одобрена като отделен технически възел
 11
 Маси и размери
 12
 Допълнителни предписания за безопасност за тролейбуси
 13
 Част 1 — Пожарогасителна система, одобрена като компонент
 Част 2 — Пожарогасителна система, монтирана в специално отделение за двигателя
 1. ОБХВАТ
 1.1. Настоящото правило се прилага при одобряването на всяко превозно средство от категория M2 или M3 — на един етаж, на два етажа, монолитно и съчленено (1).
 1.2. Изискванията на настоящото правило не се прилагат за следните превозни средства:
 1.2.1.
 превозни средства, специално конструирани за превоз на лица под стража, например затворници;
 1.2.2.
 превозни средства, специално конструирани за превоз на ранени или болни лица (линейки);
 1.2.3.
 превозни средства за движение извън пътища;
 1.2.4.
 превозни средства, специално конструирани за превоз на ученици.
 1.3. Изискванията на настоящото правило се прилагат за следните превозни средства, само в степента, в която те са съвместими с тяхното предвидено използване и функция:
 1.3.1.
 превозни средства, използвани от полицията, силите за сигурност и въоръжените сили;
 1.3.2.
 превозни средства, които разполагат с места за сядане, предвидени да се използват само когато превозното средство е неподвижно, но които не са проектирани за превоз на повече от 8 лица (като се изключи водачът), когато са в движение. Примери за това са подвижни библиотеки, мобилни църкви и мобилни


text:
подслони. Местата в такива превозни средства, проектирани за използване, когато превозното средство е в движение, трябва да бъдат ясно обозначени за ползвателите.
 1.4. До приемането на подходящи разпоредби нищо в това правило не възпира дадена страна по Спогодбата да определя изискванията за регистриране на превозните средства на нейната територия по отношение на монтажните и техническите изисквания към звуково и/или визуално оборудване за индикация на маршрута и/или местоназначението, независимо дали са монтирани вътрешно или външно.
 2. ОПРЕДЕЛЕНИЯ
 По смисъла на настоящото правило:
 2.1. „Превозно средство“ е превозно средство от категория M2 или M3 в рамките на обхвата, определен в точка 1 по-горе.
 2.1.1. При превозните средства с капацитет, надвишаващ 22 пътници освен водача, съществуват три класа превозни средства:
 2.1.1.1.
 „Клас I“: превозни средства, конструирани с обширни зони за правостоящи пътници с цел създаването на условия за често вътрешно придвижване на пътуващите.
 2.1.1.2.
 „Клас II“: превозни средства, конструирани основно за превоз на седящи пътници, но проектирани така, че да дават възможност за превоз на правостоящи пътници в прохода и/или в изолирани пространства, чиято площ не е по-голяма от площта, заемана от две двойни седалки.
 2.1.1.3.
 „Клас III“: превозни средства, конструирани изключително за превоз на седящи пътници.
 2.1.1.4.
 Едно превозно средство може да принадлежи към повече от един клас. В такъв случай то може да бъде одобрено за всеки клас, на който отговаря.
 2.1.2. При превозните средства с капацитет, ненадвишаващ 22 пътници освен водача, съществуват два класа превозни средства:
 2.1.2.1. „Клас A“: превозни средства, които са проектирани да превозват правостоящи пътници; превозно средство от този клас има седалки и трябва да е съоръжено за превоз на правостоящи пътници.
 2.1.2.2. „Клас В“: превозни средства, които не са проектирани да превозват правостоящи пътници; превозно средство от този клас не е съоръжено за правостоящи пътници.
 2.1.3. „Съчленено превозно средство“ е превозно средство, което се състои от две или повече твърди секции, които са шарнирно свързани една с друга; отделенията за пътници на всяка секция са свързани така, че пътниците да могат свободно да се движат между тях; твърдите секции са постоянно свързани така, че могат да бъдат разединени само посредством операция, включваща съоръжения, каквито по-принцип има само в работилница.
 2.1.3.1. „Съчленено превозно средство на два етажа“ е превозно средство, което се състои от две или повече твърди секции, които са шарнирно свързани една с друга; отделенията за пътници на всяка секция се свързват най-малко на един етаж, така че пътниците да могат да се движат свободно между тях; твърдите секции са постоянно свързани така, че могат да бъдат разединени само посредством операция, включваща съоръжения, каквито по-принцип има само в работилница.
 2.1.4. „Автобус с нисък под“ е превозно средство от клас I, II или A, в което най-малко 35 процента от площта, предвидена за правостоящи пътници, (или от площта на неговата предна секция при съчленени превозни средства, или от площта на неговия долен етаж при превозни средства на два етажа) образува зона без стъпала и включва най-малко една обслужваща врата.
 2.1.5. „Каросерия“ е отделен технически възел, включващ цялото специално вътрешно и външно оборудване на превозното средство.
 2.1.6.


text:
„Двуетажно превозно средство“ е превозно средство, при което предвидените пространства за пътници са разположени поне в една част на две нива, едно над друго, като на горния етаж не се предоставят пространства за правостоящи пътници.
 2.1.7. „Отделен технически възел“ е устройство, предвидено да бъде част от превозно средство, което може да бъде одобрено като тип самостоятелно, но само по отношение на един или повече определени типове превозни средства.
 2.1.8. „Тролейбус“ е превозно средство, чието задвижване е електрическо, с помощта на въздушна контактна мрежа. За целите на настоящото правило това определение включва също превозни средства, които имат допълнително вътрешно средство за задвижване (двурежимно превозно средство) или средство за временно външно направляване (направлявани тролейбуси).
 2.1.9. „Превозно средство без покрив“ (2) е превозно средство, при което над цялата платформа или над част от нея липсва покрив. При превозно средство на два етажа въпросната платформа е тази на горния етаж. Не се предвижда площ за правостоящи пътници на който и да е етаж без покрив, независимо от класа на превозното средство.
 2.2. „Определение за тип(ове)“
 2.2.1. „Тип превозно средство“ означава група превозни средства, които не се различават съществено в следните аспекти:
 а)
 производител на каросерията;
 б)
 производител на шасито;
 в)
 концепция по отношение броя на пътниците (> 22 пътници или ≤ 22 пътници);
 г)
 концепция по отношение на каросерията (на един етаж/два етажа, съчленена, с нисък под);
 д)
 тип каросерия, ако каросерията е била одобрена като отделен технически възел.
 2.2.2. „Тип каросерия“ в контекста на одобряването на типа на каросерията като отделен технически възел, означава категория каросерии, които не се различават съществено в следните аспекти:
 а)
 производител на каросерията;
 б)
 концепция по отношение броя на пътниците (> 22 пътници или ≤ 22 пътници);
 в)
 концепция по отношение на каросерията (на един етаж/два етажа, съчленена, с нисък под);
 г)
 маса на изцяло оборудваната каросерия на превозно средство, различаваща се с 10 процента;
 д)
 посочени типове превозни средства, на които може да се монтира каросерията.
 2.2.3. „Тип на пожарогасителна система“ за целите на одобряването на типа на системата като компонент, означава системи, които не се различават съществено в следните аспекти:
 а)
 производител на пожарогасителната система;
 б)
 гасително средство;
 в)
 тип на използваните разпръсквателни точки (напр. тип на дюзата, на генератора на гасителното средство или на разпръсквателната тръба на гасителното средство);
 г)
 Тип на изтласкващия газ, ако е приложимо.
 2.3. „Одобряване на превозно средство или на отделен технически възел“ е одобряването на типа на превозно средство, каросерия или компонент, както е определен в точка 2.2 по отношение на конструктивните характеристики определени в настоящото правило.
 2.4. „Надстройка“ е частта от каросерията, която допринася за якостта на превозното средство в случай на преобръщане.
 2.5. „Обслужваща врата“ е врата, предназначена за използване от пътници при нормални обстоятелства, при които водачът е в седящо положение.
 2.6. „Двойна врата“ е врата, която позволява два прохода за достъп или друго равностойно решение.
 2.7. „Плъзгаща се врата“ е врата, която може да бъде отваряна или затваряна единствено като се плъзга върху една или няколко праволинейни или приблизително праволинейни релси.
 2.8. „Аварийна врата“ е врата,


text:
предназначена за използване от пътниците за изход само по изключение, по-конкретно при аварийни ситуации.
 2.9. „Авариен прозорец“ е прозорец (който не е непременно остъклен), предназначен за използване от пътниците като изход само в аварийни ситуации.
 2.10. „Двоен прозорец или прозорец от много части“ е авариен прозорец, който може да бъде разделен от въображаема вертикална права(и) (или равнина(и)) на две или повече части, всяка от които отговаря по размери и достъп на изискванията за нормален авариен прозорец.
 2.11. „Авариен люк“ е отвор в покрива или пода, предназначен за използване от пътниците като авариен изход единствено при аварийни ситуации.
 2.12. „Авариен изход“ е аварийна врата, авариен прозорец или авариен люк.
 2.13. „Изход“ е обслужваща врата, свързваща стълба, полустълба или авариен изход.
 2.14. „Под или платформа“:
 2.14.1.
 „Под“ е част от каросерията, чиято горна повърхност служи като опора, върху която стоят правостоящи пътници, а също и като опора за краката на седящите пътници, както и на водача и членовете на екипажа, и може да служи като опора за закрепването на седалките.
 2.14.2.
 „Платформа“ е онази част от пода, която е предвидена само за пътници.
 2.15. „Пътека“ е пространството, което осигурява достъп на пътниците от всяко място за сядане или ред от седалки или от всеки специален участък за ползватели на инвалидни колички до всяко друго място за сядане или ред от седалки, или до всеки специален участък за ползватели на инвалидни колички или до всеки проход за достъп от или до всяка обслужваща врата или свързваща стълба и всяко пространство за правостоящи пътници. Това не включва:
 2.15.1.
 пространството, простиращо се до 300 mm пред всяка седалка, освен в случаите на странично разположена седалка, монтирана над свода на калника на превозното средство, в които случаи това разстояние може да бъде намалено до 225 mm (вж. приложение 4, фигура 25);
 2.15.2.
 пространството над повърхността на стъпало или стълба (освен, когато повърхността на стъпалото граничи с тази на пътеката или прохода за достъп); или
 2.15.3.
 всяко пространство, осигуряващо достъп само до една седалка или ред от седалки, или двойка или ред от обърнати с лице една към друга напречни седалки.
 2.16. „Вход“ е пространството, простиращо се във вътрешността на превозно средство от обслужващата врата до най-външния ръб на горното стъпало (ръб на пътеката), на свързващата стълба или на полустълбата. Когато няма стъпало на вратата, пространството, което се счита за вход, е това, което е измерено съгласно приложение 3, точка 7.7.1 до разстояние 300 mm от началното положение на вътрешната повърхност на изпитвателното устройство.
 2.17. „Отделение за водача“ е пространството, предназначено за използване само от водача, с изключение на аварийни ситуации, което включва седалката за водача, кормилното колело, системите за управление, уредите и другите устройства, необходими за управлението или превозното средство.
 2.18. „Маса на превозното средство в готовност за движение“ е масата на превозно средство без товар с каросерия и с теглително-прикачно устройство (при теглещо превозно средство), в готовност за движение, или масата на шасито с кабина, ако производителят не монтира каросерията и/или теглително-прикачното устройство (включително охладителна течност, масла, 90 процента гориво, 100 процента други течности, с


text:
изключение на вече използвана вода, инструменти, резервно колело и водач (75 kg), както и (за градски и туристически автобуси) масата на лице от екипажа (75 kg), ако има седалка за него в превозното средство.
 2.19. „Технически допустима максимална маса с товар (М)“ е максималната маса на превозно средство, установена въз основа на неговата конструкция и експлоатационни характеристики, посочена от производителя. Технически допустимата максимална маса с товар се използва, за да се определи категорията на превозното средство.
 2.20. „Пътник“ е лице, различно от водача или членовете на екипажа на превозното средство.
 2.21. „Пътник с ограничена подвижност“ е всяко лице, което среща затруднение при използването на обществения транспорт, като например лице с увреждания (включително лица с нарушени сетивни или умствени способности и ползватели на инвалидни колички, лица с увреждания на крайниците, лица с нисък ръст, лица, натоварени с обемист багаж, възрастни хора, бременни жени, хора с колички за пазаруване и лица, придружаващи деца (включително деца в сгъваеми детски колички).
 2.22. „Ползвател на инвалидна количка“ е лице, което поради недъг или увреждане използва инвалидна количка за придвижване.
 2.23. „Член на екипажа“ е лице, на което е възложена ролята на резервен водач или евентуално на помощник на водача.
 2.24. „Отделение за пътници“ е пространството, предназначено за ползване от пътници, с изключение на всяко пространство, заемано от закрепени уреди, като барче, кухненски бокс, тоалетни или отделения за съхранение на багаж/товари.
 2.25. „Обслужваща врата с механизирано задвижване“ е обслужваща врата, която се задвижва само чрез сила, различна от мускулната, и чието отваряне и затваряне, ако не се извършва автоматично, е контролирано от разстояние от водача или от член на екипажа.
 2.26. „Автоматично задвижвана обслужваща врата“ е обслужваща врата с механизирано задвижване, която може да се отваря (освен чрез механизми за управление в аварийни ситуации) само след задействане на орган за управление от пътник, след като органите за управление са били активирани от водача, и която след това се затваря автоматично.
 2.27. „Устройство за предотвратяване на потеглянето“ е устройство, което предотвратява потеглянето на превозното средство от стационарно положение, когато дадена врата не е напълно затворена.
 2.28. „Обслужваща врата, задвижвана от водача“ е обслужваща врата, която обикновено се отваря и затваря от водача на превозното средство.
 2.29. „Седалка за ползване с предимство“ е седалка с допълнително пространство, предназначена за пътници с ограничена подвижност, която е съответно маркирана.
 2.30. „Приспособление за подпомагане на качването“ е приспособление за подпомагане достъпа на инвалидни колички до превозните средства, като подемник, рампа и др.
 2.31. „Система за накланяне с цел улесняване на качването“ е система, която спуска или повдига изцяло или частично каросерията на превозното средство спрямо нормалното положение при пътуване.
 2.32. „Подемник“ е приспособление или система с платформа, което може да се повдига или спуска, за да предостави достъп на пътник от пода на отделението за пътници до земята или бордюра и обратно.
 2.33. „Рампа“ е приспособление за осигуряване на връзка през разстоянието между пода на отделението за пътници и земната повърхност или бордюра. В работно положение тя включва всяка повърхност, която може да се движи в рамките на разгъването на рампата


text:
или е на разположение за ползване само когато рампата е в разгънато положение, и по която е предвидено да се движи инвалидна количка.
 2.34. „Преносима рампа“ е рампа, която може да бъде отделена от конструкцията на превозното средство и може да бъде разгърната от водача или от член на екипажа.
 2.35. „Разглобяема седалка“ означава седалка, която може лесно да се отдели от превозното средство.
 2.36. „Предна част“ и „задна част“ означават съответно предната и задната част на превозното средство в зависимост от нормалната посока на движение, а понятията „напред“, „най-преден“, „назад“, „най-заден“ и т.н. се интерпретират по съответния начин.
 2.37. „Свързваща стълба“ е стълба, която позволява връзката между горния и долния етаж.
 2.38. „Самостоятелно отделение“ е пространство в превозното средство, което може да бъде заемано от пътници или екипаж, когато превозното средство е в движение, и е отделено от всяко друго отделение за пътници или екипаж, освен в случаите, когато преградите позволяват на пътниците да виждат в съседно пространство за пътници, и което е свързано чрез пътека без врати.
 2.39. „Полустълба“ е стълба, която започва от горния етаж и завършва с аварийна врата.
 2.40. „Осветление на обслужващата врата“ е осветително устройство или устройства на превозното средство, предназначени да осветяват зоната на обслужващата врата и колелата от външната страна.
 2.41. „Система за заключване през нощта“ е система, която дава възможност да се подсигурят обслужващите и аварийните врати на превозното средство срещу отваряне.
 2.42. „Система за аварийно осветление“ е система, която предоставя минималното необходимо осветление, позволяващо на пътниците да напуснат безопасно превозното средство, включително през аварийните изходи.
 2.43. „Знак за безопасност“ означава набор от визуални елементи, предназначени да предадат съобщение във връзка с безопасността.
 3. ЗАЯВЛЕНИЕ ЗА ОДОБРЯВАНЕ
 3.1. Заявлението за одобряване на:
 а)
 тип превозно средство, или
 б)
 тип отделен технически възел, или
 в)
 тип превозно средство, оборудвано с тип каросерия, която вече е одобрена като отделен технически възел, или
 г)
 тип компонент
 по отношение на неговите конструктивни характеристики, се представя от отговорния производител или от негов надлежно упълномощен представител.
 3.2. При заявление за одобряване на превозно средство, произведено чрез сглобяване на шаси с одобрен тип каросерия, терминът производител се отнася за този, който извършва сглобяването.
 3.3. Образец на информационния документ по отношение на конструктивните характеристики е даден в приложение 1, част 1.
 3.3.1. Допълнение 1: За тип превозно средство,
 3.3.2. Допълнение 2: За тип каросерия,
 3.3.3. Допълнение 3: За тип превозно средство, оборудвано с каросерия, вече одобрена като отделна техническа единица.
 3.3.4. Допълнение 4: За тип пожарогасителна система.
 3.4. В случай на заявление за одобряване на типа на превозно средство, производителят трябва да предостави и следните документи, ако е приложимо:
 3.4.1.
 Информация за монтираната пожарогасителна система:
 3.4.1.1.
 в случай на пожарогасителна система, одобрена като компонент, копие от формуляра за съобщение за одобрение (приложение 1, част 2, допълнение 4) и анализ относно монтирането на пожарогасителната система (вж. приложение 3, точка 7.5.1.5.4.2); или
 3.4.1.2.
 в случай на пожарогасителна система, монтирана в специално отделение за двигателя, анализ относно монтирането на пожарогасителната система (вж. приложение 3, точка 7.5.1.5.4.2) и документацията, която се изисква съгласно


text:
приложение 13, част 2, точка 1.3.
 3.5. Образци на превозните средства, каросериите или пожарогасителните системи, представителни за типа, който ще се одобрява, се предоставят на техническата служба, отговорна за провеждане на изпитванията за одобряване на типа.
 4. ОДОБРЯВАНЕ
 4.1. Ако превозното средство, каросерията или пожарогасителната система, представени за одобряване съгласно настоящото правило, отговарят на изискванията на точка 5, за този тип превозно средство, каросерия или пожарогасителна система се предоставя одобрение.
 4.2. На всеки одобрен тип се присвоява номер на одобрение. Неговите първи две цифри (понастоящем 07, което съответства на серия от изменения 07) указват серията от изменения, включваща последното съществено техническо изменение, внесено в правилото към момента на издаване на одобрението. Една и съща страна по Спогодбата няма право да определя същия номер за друг тип превозно средство, каросерия или пожарогасителна система по смисъла на точка 2.2 по-горе.
 4.3. На страните по Спогодбата, прилагащи настоящото правило, се изпраща съобщение за издаване или разширяване на одобрение на типа превозно средство, каросерия или пожарогасителна система съгласно настоящото правило, посредством формуляр, съответстващ на образеца в приложение 1, част 2 към настоящото правило.
 4.4. На всяко превозно средство, каросерия или пожарогасителна система, съответстващо/а на одобрения тип превозно средство, каросерия или пожарогасителна система съгласно настоящото правило, се нанася международна маркировка за одобрение на видно и лесно достъпно място, определено във формуляра за одобрение, която се състои от:
 4.4.1.
 окръжност, ограждаща буквата „E“, следвана от отличителен номер за страната, която е издала одобрението (3);
 4.4.2.
 номера на настоящото правило, следван от буквата „R“, тире и номера на одобрение, вдясно от окръжността, посочена в точка 4.4.1 по-горе; и
 4.4.3.
 допълнителен символ, състоящ се от римски цифри за класовете, за които превозното средство или каросерията са били одобрени. Каросерия, която е получила отделно одобрение, носи допълнително буквата S.
 4.5. Ако превозното средство съответства на одобрения тип превозно средство съгласно едно или повече други правила, които са приложения към Спогодбата, в страната, издала одобрение съгласно настоящото правило, не е необходимо да се повтаря символът, предписан в точка 4.4.1 по-горе. В такъв случай номерът на правилото, номерата на одобрението и допълнителните обозначения на всички правила, съгласно които е било издадено одобрението в страната, издаваща одобрение съгласно настоящото правило, се разполагат във вертикални колони вдясно от символа, предписан в точка 4.4.1 по-горе.
 4.6. Маркировката за одобрение трябва да бъде ясна, четлива и незаличима.
 4.7. Маркировката за одобрение се нанася в близост до или върху табелата с данни за каросерията или за превозното средство, поставена от производителя.
 Маркировката за одобрение се нанася върху основната част на пожарогасителната система. Не е необходимо маркировката да е видима, когато системата е монтирана на превозното средство.
 4.8. Приложение 2 към настоящото правило дава примери за подредби на маркировки за одобрение.
 5. ИЗИСКВАНИЯ
 5.1. Всички превозни средства трябва да съответстват на разпоредбите, установени в приложение 3 към настоящото правило. Каросерия, получила отделно одобрение, трябва да съответства на приложение 10. Одобряването на превозно средство, включващо каросерия, одобрена в съответствие с приложение 10, се извършва съгласно приложение 3. Пожарогасителни системи, одобрени като самостоятелни системи, трябва да отговарят на изискванията


text:
от приложение 13, част 1. В случай на одобряване на превозно средство с монтирана пожарогасителна система в специално отделение за двигателя, то трябва да отговаря на изискванията от приложение 13, част 2.
 5.2. Превозните средства от клас I трябва да са достъпни за лица с ограничена подвижност, включително за поне един ползвател на инвалидна количка и една (разгъната сгъваема) детска количка, съгласно техническите разпоредби, посочени в приложение 8. При несъчленени превозни средства от клас I мястото за инвалидната количка може да бъде комбинирано със зоната за разполагане на (разгъната сгъваема) детска количка. В такъв случай зоната трябва да е обозначена с прикрепени във или край нея знаци със следния текст (или с еквивалентен текст или пиктограма):
 „Моля, предоставяйте това място на ползватели на инвалидна количка“.
 5.3. Страните по Спогодбата са свободни да избират най-целесъобразното решение, за да постигнат подобрена достъпност в превозни средства, освен тези от клас I. Ако обаче превозните средства, различни от тези от клас I, са оборудвани с функции или устройства за хора с ограничена подвижност и/или ползватели на инвалидни колички, тези функции или устройства трябва да отговарят на съответните изисквания от приложение 8.
 5.4. Нищо в настоящото правило не възпрепятства националните органи на страна по Спогодбата да определят някои типове операции, като запазени за превозни средства, които са оборудвани за превоз на пътници с ограничена подвижност в съответствие с приложение 8.
 5.5. Освен ако не е посочено друго, всички измервания трябва да се извършват, когато превозното средство е с масата си в готовност за движение и е разположено върху гладка и хоризонтална повърхност на земята при нормалните условия за пътуване. Ако има монтирана система за накланяне с цел улесняване на качването, тя трябва да бъде така настроена, че превозното средство да бъде на нормалната си височина за пътуване. В случай на издаване на одобрение на каросерията като отделен технически възел, положението на каросерията спрямо равната хоризонтална повърхност трябва да се определи от производителя.
 5.6. Винаги, когато в това правило има изискване дадена повърхност в превозното средство да бъде хоризонтална или под определен ъгъл, когато превозното средство е с масата си в готовност за движение, в случай на превозно средство с механично окачване, повърхността може да надвишава този наклон или да има наклон, когато превозното средство е с масата си в готовност за движение, при условие че това изискване е изпълнено, когато превозното средство е натоварено съгласно условията, декларирани от производителя. Ако към превозното средство е монтирана система за накланяне с цел улесняване на качването, тя трябва да не е в действие.
 6. ИЗМЕНЯНЕ И РАЗШИРЯВАНЕ НА ОДОБРЕНИЕ НА ТИПА НА ПРЕВОЗНО СРЕДСТВО ИЛИ КАРОСЕРИЯ
 6.1. Органът по одобряването на типа, издал одобрението за типа превозно средство, каросерия или пожарогасителна система, се уведомява за всяка промяна на типа. В такъв случай органът може:
 6.1.1.
 да прецени, че е малко вероятно направените изменения да имат осезаемо неблагоприятно въздействие и че във всеки случай, превозното средство, каросерията или пожарогасителната система са още в съответствие с изискванията; или
 6.1.2.
 да изиска допълнителен протокол от изпитване от техническата служба, която отговаря


text:
за провеждане на изпитванията.
 6.2. Съгласно процедурата, посочена в точка 4.3 на настоящото правило, потвърждение или отказ за одобрение, в които се определят измененията, се съобщават на страните по Спогодбата, прилагащи настоящото правило.
 6.3. Органът по одобряването на типа, който издава разширение на одобрението, трябва да определи сериен номер за това разширение и да информира за това другите страни по Спогодбата от 1958 г., прилагащи настоящото правило, чрез формуляр за съобщение, съответстващ на образеца в приложение 1, част 2 към настоящото правило.
 7. СЪОТВЕТСТВИЕ НА ПРОИЗВОДСТВОТО
 Процедурите по съответствие на производството трябва да съответстват на установените в Спогодбата, допълнение 2 (E/ECE/324-E/ECE/TRANS/505/Rev.2), със следните изисквания:
 7.1.
 Превозни средства, каросерии и пожарогасителни системи, одобрени съгласно настоящото правило, се произвеждат така, че да съответстват на одобрения тип, като отговарят на изискванията, посочени в точка 5 по-горе.
 7.2.
 Органът по одобряването на типа може по всяко време да проверява методите за контрол на съответствието, приложими за всяко производствено съоръжение. Нормалната честота на тези проверки е един път на две години.
 8. САНКЦИИ ЗА НЕСЪОТВЕТСТВИЕ НА ПРОИЗВОДСТВОТО
 8.1. Одобрение, предоставено за тип превозно средство, каросерия или пожарогасителна система съгласно настоящото правило, може да бъде отменено, ако не са спазени изискванията, посочени в точка 5 по-горе.
 8.2. Ако страна по Спогодбата, прилагаща настоящото правило, отмени одобрение, което е издала преди това, тя незабавно уведомява другите страни по Спогодбата, прилагащи настоящото правило, чрез формуляр за съобщение, съответстващ на образеца в приложение 1, част 2 към настоящото правило.
 9. ОКОНЧАТЕЛНО ПРЕКРАТЯВАНЕ НА ПРОИЗВОДСТВОТО
 Ако притежателят на одобрението напълно прекрати производството на одобрен по настоящото правило тип превозно средство, каросерия или пожарогасителна система, той информира органа по одобряването на типа, който е издал одобрението. При получаване на съответно съобщение, този орган информира за това другите страни по Спогодбата от 1958 г., прилагащи настоящото правило, чрез формуляр за съобщение, в съответствие с образеца в приложение 1, част 2 към настоящото правило.
 10. ПРЕХОДНИ РАЗПОРЕДБИ
 10.1. След официалната дата на влизане в сила на серия от изменения 04, никоя от страните по Спогодбата, прилагащи настоящото правило, не може да откаже да издаде одобрение съгласно настоящото правило, както е изменено със серията от изменения 04.
 10.2. Започвайки 24 месеца след датата на влизане в сила на серия от изменения 04, страните по Спогодбата, прилагащи настоящото правило, издават одобрение на типа само ако подлежащият на одобряване тип превозно средство отговаря на изискванията на настоящото правило, както е изменено със серия от изменения 04.
 10.3. Започвайки 36 месеца след датата на влизане в сила на серия от изменения 04, страните по Спогодбата, прилагащи настоящото правило, могат да отказват издаването на национални/регионални одобрения и първа национална регистрация (първо влизане в експлоатация) на превозни средства, които не отговарят на изискванията на серията от изменения 04 към настоящото правило.
 10.4. Страните по Спогодбата, прилагащи настоящото правило, не отказват да издават разширения на одобрение на типа в съответствие със серия от изменения 03 от настоящото правило за превозни средства, които не са засегнати от серия от изменения 04.
 10.5. Независимо от точки 10.2 и 10.3 по-горе, одобренията на


text:
превозни средства, издадени съгласно серия от изменения 03 на правилото, които не са засегнати от серия от изменения 04, продължават да са валидни и договарящите се страни, прилагащи настоящото правило, трябва да продължат да ги приемат.
 10.6. След официалната дата на влизане в сила на серия от изменения 05, никоя от страните по Спогодбата, прилагащи настоящото правило, не отказва да издаде одобрение съгласно настоящото правило, както е изменено със серията от изменения 05.
 10.7. Започвайки 24 месеца след датата на влизане в сила на серия от изменения 05, страните по Спогодбата, прилагащи настоящото правило, издават одобрение на типа само ако подлежащият на одобряване тип превозно средство отговаря на изискванията на настоящото правило, както е изменено със серия от изменения 05.
 10.8. Започвайки 36 месеца след датата на влизане в сила на серия от изменения 05, страните по Спогодбата, прилагащи настоящото правило, могат да отказват издаването на национални/регионални одобрения и първа национална регистрация (първо влизане в експлоатация) на превозни средства, които не отговарят на изискванията на серията от изменения 05 към настоящото правило.
 10.9. Независимо от точки 10.7 и 10.8, страните по Спогодбата, прилагащи настоящото правило, продължават да приемат одобрения на типа, издадени съгласно предходните серии от изменения, когато те не са засегнати от серията от изменения 05.
 10.10. Страните по Спогодбата, прилагащи настоящото правило, не отказват да издават разширения на одобрение на типа за превозни средства, които не са засегнати от серия от изменения 05.
 10.11. Започвайки 48 месеца след датата на влизане в сила на серия от изменения 06, страните по Спогодбата, прилагащи настоящото правило, издават одобрение на типа само ако подлежащият на одобряване тип превозно средство отговаря на изискванията на настоящото правило, както е изменено със серия от изменения 06.
 10.12. Страните по Спогодбата, прилагащи настоящото правило, не отказват да издават разширения на одобрения на типа, които са били издадени съгласно серията от изменения 05 на настоящото правило.
 10.13. Започвайки 60 месеца след датата на влизане в сила на серия от изменения 06 на настоящото правило, страните по договора, прилагащи настоящото правило, не са задължени да приемат за национално или регионално одобрение на типа, одобрение на типа на превозно средство, издадено съгласно серията от изменения 05 на настоящото правило.
 10.14. След официалната дата на влизане в сила на серия от изменения 07, никоя страна по Спогодбата, прилагаща настоящото правило, не трябва да отказва да издава или приема одобрения на типа съгласно настоящото правило, както е изменено със серията от изменения 07.
 10.15. От 1 септември 2020 г. страните по Спогодбата, прилагащи настоящото правило, издават одобрения на типове превозни средства от клас I и клас II само ако типът превозно средство, който подлежи на одобряване, отговаря на изискванията на настоящото правило, както е изменено със серията от изменения 07.
 10.16. Страните по Спогодбата, прилагащи настоящото правило, нямат право да отказват да издават разширения на одобрения на типа за съществуващи типове, които са били одобрени съгласно серия 06 от изменения на настоящото правило.
 10.17. От 1 септември 2021 г. страните по Спогодбата, прилагащи настоящото правило, не са задължени да приемат


text:
за целите на национално или регионално одобряване на типа превозни средства от тип клас I или клас II, одобрен съгласно серия от изменения 06 на настоящото правило.
 10.18. Независимо от точки 10.14 и 10.16, страните по Спогодбата, прилагащи настоящото правило, продължават да приемат одобрения на типа, издадени съгласно серия от изменения 06 на превозни средства, когато те не са засегнати от серията от изменения 07.
 11. НАИМЕНОВАНИЯ И АДРЕСИ НА ТЕХНИЧЕСКИТЕ СЛУЖБИ, ОТГОВОРНИ ЗА ПРОВЕЖДАНЕ НА ИЗПИТВАНИЯ ЗА ОДОБРЯВАНЕ, И НА ОРГАНИТЕ ПО ОДОБРЯВАНЕТО НА ТИПА
 Страните по Спогодбата, прилагащи настоящото правило, съобщават на Секретариата на Организацията на обединените нации наименованията и адресите на техническите служби, отговорни за провеждане на изпитванията за одобряване, и на органите по одобряването на типа, които издават одобрението и на които трябва да се изпратят формулярите, удостоверяващи одобряване или разширяване на одобрение или отказ или отменяне на одобрение, издадено в други страни.
 12. ЗАПАЗЕНО
 (1) Съгласно определеното в Консолидираната резолюция за конструкцията на превозни средства (R.E.3), документ ECE/TRANS/WP.29/78/Rev.3, точка 2 — www.unece.org/trans/main/wp29/wp29wgs/wp29gen/wp29resolutions.html.
 (2) Използването на тези превозни средства може да подлежи на правила, установени от националните администрации.
 (3) Отличителните номера на страните по Спогодбата от 1958 г. са дадени в приложение 3 към Консолидираната резолюция за конструкцията на превозни средства (R.E.3), документ ECE/TRANS/WP.29/78/Rev.3, приложение 3 — www.unece.org/trans/main/wp29/wp29wgs/wp29gen/wp29resolutions.html.
 ПРИЛОЖЕНИЕ 1
 ЧАСТ 1
 Допълнение 1
 ДОКУМЕНТАЦИЯ ЗА ОДОБРЯВАНЕ
 Образци за информационни документи
 Образец за информационен документ съгласно Правило No 107 във връзка с одобряването на типа на превозни средства от категория М2 или М3 по отношение на тяхната обща конструкция
 Ако е приложимо, следната информация трябва да се предостави в три екземпляра и да включва списък на съдържанието. Чертежите трябва да бъдат представени в подходящ мащаб и с достатъчно подробности на формат А4 или в папка с формат А4. Ако има снимки, те трябва да показват достатъчно подробности.
 Ако системата, компоненти или отделни технически възли имат електронни системи за управление, трябва да се предостави информация относно техните характеристики.
 1. ОБЩИ ПОЛОЖЕНИЯ
 1.1. Модел (търговско наименование на производителя): ...
 1.2. Тип: ...
 1.2.1. Шаси: ...
 1.2.2. Каросерия/комплектовано превозно средство: ...
 1.3. Обозначение за тип, ако е нанесено върху превозното средство (б): ...
 1.3.1. Шаси: ...
 1.3.2. Каросерия/комплектовано превозно средство: ...
 1.3.3. Местоположение на това обозначение: ...
 1.3.3.1. Шаси: ...
 1.3.3.2. Каросерия/комплектовано превозно средство: ...
 1.4. Категория на превозното средство (в): ...
 1.5. Име и адрес на производителя: ...
 1.6. Адреси на заводите за сглобяване: ...
 2. ОБЩИ ХАРАКТЕРИСТИКИ НА КОНСТРУКЦИЯТА НА ПРЕВОЗНОТО СРЕДСТВО
 2.1. Снимки и/или чертежи на представително превозно средство: ...
 2.2. Схема с всички размери на цялото превозно средство: ...
 2.3. Брой на осите и колелата: ...
 2.3.1. Брой и местоположение на осите със сдвоени колела: ...
 2.3.2. Брой и местоположение на управляваните оси: ...
 2.4. Шаси (ако има) (сборен чертеж): ...
 2.5. Използван материал за странични елементи (г): ...
 2.6. Местоположение и разположение на двигателя: ...
 2.7. Кабина на водача (над двигателя или зад двигателя) (щ): ...
 2.8. Посока на движение при шофиране:
 2.8.1. Превозното средство е оборудвано за трафик с дясно/ляво (1) движение.
 2.9.


text:
Посочете, ако превозното средство е предвидено да тегли ремаркета и ако ремаркето е полуремарке, ремарке с теглич или е ремарке със средна ос: ...
 3. МАСИ И РАЗМЕРИ (Д) (В KG И MM) (ПОЗОВАВАНЕ НА ЧЕРТЕЖ, АКО Е ПРИЛОЖИМО)
 3.1. Междуосие(я) при пълно натоварване (е): ...
 3.2. Диапазон на размери на превозното средство (габаритни) ...
 3.2.1. За шаси с каросерия:
 3.2.1.1.
 Дължина (й): ...
 3.2.1.2.
 Широчина (к): ...
 3.2.1.3.
 Височина (в готовност за движение) (л) (при окачване с регулиране на височината да се посочи стойността при нормалното положение за движение): ...
 3.2.1.4.
 Конзолна част отпред (м): ...
 3.2.1.5.
 Конзолна част отзад (н): ...
 3.3. Местоположение на центъра на тежестта на превозното средство при неговата технически допустима максимална маса с товар в надлъжна, напречна и вертикална посока. ...
 3.4. Маса на превозното средство с каросерия и, в случай на теглещо превозно средство от категория различна от M1, с теглително-прикачно устройство, ако такова е монтирано от производителя, в готовност за движение, или маса на шасито или на шасито с кабина, без каросерия и/или теглително-прикачно устройство, ако производителят не монтира каросерия и/или теглително-прикачно устройство (включително течности, инструменти, резервно колело и водач, а за градски и туристически автобуси — също и член на екипажа, ако има седалка за екипажа в превозното средство) (о) (максимална и минимална стойност за всеки вариант): ...
 3.4.1. Разпределение на тази маса между осите и, при полуремарке или ремарке със средна ос, товар в точката на свързване (максимална и минимална стойност за всеки вариант): ...
 3.5. Технически допустима максимална маса в състояние с товар, обявена от производителя (ш) (максимална и минимална стойност за всеки вариант): ...
 3.5.1. Разпределение на тази маса между осите (максимална и минимална стойност за всеки вариант): ...
 3.6. Технически допустим максималeн товар/маса за всяка ос: ...
 3.7. Технически допустима максимална маса в точката на свързване: ...
 3.7.1. На моторното превозно средство: ...
 4. КАРОСЕРИЯ
 4.1. Тип на каросерията: на един етаж/на два етажа/съчленена/нисък под (1)
 4.2. Използвани материали и методи на изграждане: ...
 4.3. Пожарогасителна система
 4.3.1. Марка и тип на пожарогасителната система: ...
 4.3.2. Номер на одобрението на типа на пожарогасителната система, ако е приложимо: ...
 4.3.3. Пожарогасителна система за специално отделение за двигателя, ако е приложимо (2):
 4.3.3.1.
 Гасително средство (марка и тип): ...
 4.3.3.2.
 Маса на гасителното средство: ...
 4.3.3.3.
 Тип на разпръсквателните точки: ...
 4.3.3.4.
 Брой на разпръсквателните точки: ...
 4.3.3.5.
 Тип на изтласкващия газ, ако е приложимо:
 5. СПЕЦИАЛНИ РАЗПОРЕДБИ ЗА ПРЕВОЗНИ СРЕДСТВА, ИЗПОЛЗВАНИ ЗА ПРЕВОЗ НА ПЪТНИЦИ, КОИТО ИМАТ ПОВЕЧЕ ОТ ОСЕМ МЕСТА ЗА СЯДАНЕ ОСВЕН МЯСТОТО НА ВОДАЧА
 5.1. Клас на превозно средство (клас I, клас II, клас III, клас A, клас B):
 5.2. Площ за пътници (m2): ...
 5.2.1. Общо (So): ...
 5.2.2. Горен етаж (Soa) (1): ...
 5.2.3. Долен етаж (Sob) (1): ...
 5.2.4. За правостоящи пътници (S1): ...
 5.3. Брой на пътниците (седящи и правостоящи): ...
 5.3.1. Общо (N) (3)
 (4): ...
 5.3.2. Горен етаж (Na) (1)
 (3)
 (4): ...
 5.3.3. Долен етаж (Nb) (1)
 (3)
 (4): ...
 5.4. Брой на пътниците (седящи) (2) ...
 5.4.1.